กระทรวงสาธารณสุข แนะประชาชนเว้นระยะห่าง ล้างมือบ่อยๆ เป็นเครื่องมือสำคัญตัด 2 เส้นทางไวรัส เพื่อเดินหน้าคลายล็อคกิจการ/กิจกรรมอย่างปลอดภัย
กระทรวงสาธารณสุข แนะประชาชนเว้นระยะห่าง ล้างมือบ่อยๆ เป็นเครื่องมือสำคัญตัด 2 เส้นทางไวรัส เพื่อเดินหน้าคลายล็อคกิจการ/กิจกรรมอย่างปลอดภัย นพ.ศุภกิจ ศิริลักษณ์ รองปลัดกระทรวงสาธารณสุข กล่าวว่า จากที่รัฐบาลคลายล็อคดาวน์ให้ในบางกิจกรรม/กิจการ เริ่ม 3 พฤษภาคมนี้ มีหลายคำถามกลับเข้ามากระทรวงสาธารณสุขว่าอะไรคือสิ่งที่ทำได้และทำไม่ได้ ซึ่งการจะตอบละเอียดลงในทุกกิจกรรมคงไม่ได้ทั้งหมด แต่หากประชาชนเข้าใจเส้นทางของไวรัส ก็จะสามารถตอบคำถามได้ด้วยตัวเองว่า กิจการ/กิจกรรมที่ตนเองจะทำนั้น ควรทำหรือไม่ ซึ่งเส้นทางไวรัสมี 2 ช่องทางใหญ่ๆ การที่คนมีเชื้อไปพูดคุย ไอ จาม ที่ทำให้สารคัดหลั่งกระเด็นออกจากตัว ไปเข้าหน้าคนที่อยู่ใกล้ก็ได้รับเชื้อทางจมูก ปาก ดังนั้นจึงยังต้องรักษาระยะห่างระหว่างกัน 1-2 เมตร ใส่หน้ากากอนามัยจะช่วยลดการรับเชื้อเข้าร่างกาย อีกช่องทางไวรัสที่กระเด็นจากผู้มีเชื้ออาจติดมือ หรือติดสิ่งของสัมผัสร่วม หากคนอื่นๆ มาสัมผัสและติดมือไปแล้วไปจับตา จมูก คอ ก็สามารถก่อให้เกิดการติดเชื้อได้ การล้างมือจึงเป็นเรื่องสำคัญที่จะตัดเส้นทางไวรัสไม่ให้เข้าสู่ร่างกายได้